*Bartos Erika*

**Te is voltál kicsi, dédmama?**

ELÉRKEZETT A KARÁCSONY.

A család összegyűlt, hogy együtt töltsék az ünnepet.

Dédmama és Dédpapa örömmel fogadta a sok vendéget. Eljöttek a gyerekeik, az unokáik és a dédunokák. Ott voltak dédmama és dédpapa testvérei, dédpapa keresztfia a családjával, sőt dédpapa régi barátja, Tibi bácsi is.

CSODASZÉP EZ A FENYŐFA! – ámuldozott dédmama.

– Már nagyon sok karácsonyfát láttam életemben, de sosem tudok betelni vele. Kiskoromban minden évben alig vártam ezt a napot! – szólt boldogan, és meggyújtotta a csillagszórókat.

– KISKORODBAN? DÉDMAMA, **TE IS VOLTÁL KICSI? –** kérdezte csodálkozva az ötéves Maja.

– Persze – mosolygott dédmama –, de az már nagyon régen volt.

Dédmama visszagondolt a gyerekkorára. Eszébe jutott, amikor süteményt sütött az anyukájával, és amikor az apukájával lovagolt. Emlékezett arra is, hogyan rohant vele szélsebesen az apukája az orvoshoz, mert magasra szökött a láza. Látta maga előtt a testvéreit, a húgát és a nővérét: együtt korcsolyáztak, vagy éppen a szénaboglyán csúsztak le…

– Meséld el, hogyan lettél kisbabából dédmama! – kérte Maja.

– Jól van, elmesélem. Arra már nem emlékszem, milyen volt kisbabának lenni, de az biztos, hogy a szüleim nagyon örültek nekem, és elhalmoztak a szeretetükkel. **CSECSEMŐBŐL KISGYEREK**

lettem, aztán **ISKOLÁBA** mentem, és máris beléptem a **KAMASZKORBA**.

– **FELNŐTTKOROMBAN** a cukrászmesterséget választottam. Később férjhez mentem, és **ANYUKA** lettem. Amikor megszületett az első unokám, akkor váltam **NAGYMAMÁVÁ**, és amikor megszületett az unokám gyereke is, akkor lettem **DÉDMAMA**.

– Ha megöregszünk, úgy tűnik, felgyorsul az idő. Az idősebbek gyakran mondogatják:

**NAHÁT, HOGY SZALAD AZ IDŐ!**

Persze ez nem igaz, az idő nem szalad, a gyerekkort csak azért érezzük hosszabbnak, mert kiskorunkban sok izgalmas dolog történik velünk, és rengeteg újat tanulunk.

– Idősebb korunkban azonban már keveset változunk.

Nézd csak meg, ezeken a fényképeken én ugyanolyan vagyok, mint három évvel ezelőtt, te viszont hatalmasat nőttél ennyi idő alatt!

– A fényképek mind-mind emlékeket őriznek. Nekem már annyi emlékem van, hogy össze sem tudnám számolni.

Dédmama elővett egy régi fényképalbumot, és mesélni kezdett a képekről. Maja kíváncsian hallgatta.

– Nézd csak, itt még iskolába járok. Itt lovagolni tanulok. Itt pedig bálba megyek…

– De nem csak a fényképek őrzik meg az emlékeket. Kislány koromban emlékkönyveket is vezettem. Öt teljes kötet is betelt! – büszkélkedett dédmama.

– Nekem is van emlékkönyvem! – kiáltott Maja, és már hozta is.

– Nézd, már heten rajzoltak bele! – újságolta Maja. – Anya, apa, nagymama és a barátnőim. Te is rajzolsz bele, dédmama?

– Persze, örömmel!

Dédmama sokat gondolkodott, hogy mit rajzoljon. Végül úgy döntött, lerajzolja Tyúkanyót, azt a kedves, puha párnát, amit Maja születésekor varrt. Maja éveken át Tyúkanyóval aludt, annyit ölelgette, hogy dédmamának többször is meg kellett javítania.